王冕
望雨
狂风吹春无寸雨，天地漫漫尽黄土。
病日韬光赤如血，千花万花愁不语。
耕牛渴死野草枯，农夫悲啼泪如珠。
蚕胎在纸秧在谷，未知何以供官输。
道旁流民尽游鬼，十日不食一粒米。
唇焦口燥声啾啾，抱瓮沿门求剩水。
孰云绮席罗奇珍，龙涎入鼎烟如云。
笙歌满耳珠翠拥，醉饱那识人间贫。
江北豺虎毒，又见江南狼虎簇。
饥狐日食饿死尸，老乌夜叫逃亡屋。
峨冠腐儒空读书，骑马小儿真苟图。
安得银河倾？泽我枯槁苏，坐令四海常晏如。